Á sundi í meira en 15 tíma
Eftir Önund Pál Ragnarsson
onundur@mbl.is
Benedikt Hjartarson sundkappi var hársbreidd frá því að synda óstuddur yfir Ermarsund í gærkvöldi. Síðustu mílurnar við Frakkland þykja sérlega erfiðar og eru kallaðar "grafreitur draumanna". Þar skiptir tímasetning höfuðmáli. Eftir fjórtán tíma átök lenti Benedikt í sterkum straumum sem báru hann af leið og barðist við þá um sinn. Ákveðið var að hætta sundinu þegar ljóst var að hann næði ekki landi á tanga einum, en við það lengdist leiðin til muna. Eyjólfur Jónsson lenti í svipuðum aðstæðum þegar hann reyndi sama afrek árið 1958, en tókst ekki.
Hálftíma seinkun að kenna 
Tal náðist af Benedikt þegar hann var kominn um borð í bát og var að jafna sig. Hann var þá nokkuð kaldur en ágætlega haldinn. "Það er alveg hrikalega leiðinlegt að hafa ekki komist í gegnum þetta útstreymi. Það er svo þungt að maður á ekki möguleika. Það varð hálftímatöf hjá okkur í morgun því skipstjórinn var seinn fyrir. Ef við hefðum lagt af stað á réttum tíma hefði þetta sennilega lukkast," sagði Benedikt.
Margt gerðist á leiðinni, en Benedikt lenti í nokkrum vandræðum með þara sem flæktist fyrir honum og þurfti einnig margoft að þræða fyrir vöður af marglyttum. Ein þeirra náði honum þó og brenndi hann lítillega í andliti. "Ég veit ekki hvort ég reyni aftur, kannski fer maður sér rólega á næstunni. En við sjáum bara til," sagði hann að lokum.
Í hnotskurn » Fyrri hluti sundsins gekk mjög hratt og vel fyrir sig, en sterkir straumar gerðu út af við vonirnar þegar 2-3 sjómílur voru eftir.
» Marglytta kom við andlit Benedikts á miðju sundi.
» Benedikt synti í minningu átta ára bróðurdóttur sinnar, Emmu Katrínar Gísladóttur, sem lést í maí vegna veikinda. Nefndi hann sundið Emmusund eftir henni.
Benedikt Hjartarson sundkappi var hársbreidd frá því að synda óstuddur yfir Ermarsund í gærkvöldi.
Eftir fjórtán tíma átök lenti Benedikt í sterkum straumum sem báru hann af leið.
Ákveðið var að hætta sundinu þegar ljóst var að hann næði ekki landi á tanga einum.
Benedikt lenti í nokkrum vandræðum með þara sem flæktist fyrir honum.
Þurfti einnig margoft að þræða fyrir vöður af marglyttum.
Ein þeirra náði honum þó og brenndi hann lítillega í andliti.